b'\n_START_ARTICLE_\nMineral (roman)\n_START_SECTION_\nIntriga\n_START_PARAGRAPH_\nNorthern Symioottinen este una dintre corpora\xc8\x9biile care \xc3\xaencearc\xc4\x83 s\xc4\x83 le ofere oamenilor o evadare din rutina cotidian\xc4\x83, sub forma fuziunii cu asteroizii. Toate decep\xc8\x9biile vie\xc8\x9bii, toate nemul\xc8\x9bumirile pot fi astfel l\xc4\x83sate deoparte, iar r\xc4\x83splata este una pe m\xc4\x83sur\xc4\x83: nemurirea. Mai mult dec\xc3\xa2t at\xc3\xa2t, revolu\xc8\x9bionara tehnologie deschide poarta c\xc4\x83tre c\xc4\x83l\xc4\x83toriile spa\xc8\x9biale pe distan\xc8\x9be uria\xc8\x99e, deoarece lungimea vie\xc8\x9bii umane nu mai reprezint\xc4\x83 un obstacol._NEWLINE_Cu toate acestea, un litostazic pe nume Cruz Webber renun\xc8\x9b\xc4\x83 la contractul \xc3\xaencheiat cu corpora\xc8\x9bia \xc8\x99i se refugiaz\xc4\x83 pe P\xc4\x83m\xc3\xa2nt, \xc3\xaen Ciscarpatica. Acolo, \xc3\xaen mun\xc8\x9bi, el ascunsese \xc3\xaen tinere\xc8\x9bea lui o comoar\xc4\x83, cu care dore\xc8\x99te s\xc4\x83-i pl\xc4\x83teasc\xc4\x83 pe pira\xc8\x9bii spa\xc8\x9biali de pe flyreiserul Adelaide pentru a-l ajuta s-o elibereze din asteriod pe iubita lui, Lil de Vries. Contactul lui pe p\xc4\x83m\xc3\xa2nt, umbra Achim, \xc3\xael tr\xc4\x83deaz\xc4\x83, dar Webber reu\xc8\x99e\xc8\x99te s\xc4\x83-l neutralizeze \xc8\x99i s\xc4\x83 r\xc4\x83m\xc3\xa2n\xc4\x83 \xc3\xaen posesia comorii._NEWLINE_Paul Drexler, unul dintre executivii de la Northern Symbiootinen, \xc3\xael contacteaz\xc4\x83 pe j\xc3\xa4gterul Gerti Novak \xc8\x99i-i cere s\xc4\x83-l g\xc4\x83seasc\xc4\x83 \xc8\x99i s\xc4\x83-l lichideze pe Webber. V\xc3\xa2n\xc4\x83tor experimentat, acesta adun\xc4\x83 toate datele de care are nevoie pentru a da de urma celui c\xc4\x83utat. Dup\xc4\x83 ce-l captureaz\xc4\x83, \xc3\xae\xc8\x99i d\xc4\x83 seama c\xc4\x83 Northern Symbioottinen nu dore\xc8\x99te s\xc4\x83 lase \xc3\xaen via\xc8\x9b\xc4\x83 nicio persoan\xc4\x83 care poate \xc8\x99ti despre acel incident - deci nici pe el. Astfel, descoper\xc4\x83 c\xc4\x83 procedeul promovat de corpora\xc8\x9bie nu este nici pe departe at\xc3\xa2t de idilic pe c\xc3\xa2t \xc3\xael prezint\xc4\x83 propaganda. \xc3\x8en simbioza lor cu piatra, oamenii nu scap\xc4\x83 de problemele pe care le au, ci acestea \xc3\xaei vor tortura o eternitate. Mai mult, ploile de meteori\xc8\x9bi din ultimii ani se justific\xc4\x83 prin \xc3\xaencercarea de a crea panic\xc4\x83 \xc8\x99i catastrofe, permi\xc8\x9b\xc3\xa2nd astfel corpora\xc8\x9biei s\xc4\x83 apar\xc4\x83 pe post de salvator._NEWLINE_Novak \xc3\xael ajut\xc4\x83 pe Webber s\xc4\x83 ajung\xc4\x83 la punctul de \xc3\xaent\xc3\xa2lnire cu echipajul flyreiserului Adelaide. Pira\xc8\x9bii \xc3\xae\xc8\x99i \xc3\xaencaseaz\xc4\x83 plata \xc8\x99i-l duc pe Webber la locul \xc3\xaen care ar fi trebuit s\xc4\x83 se afle Lil. Din nefericire, o revolt\xc4\x83 desf\xc4\x83\xc8\x99urat\xc4\x83 la bordul asteroidului-nav\xc4\x83 9969 Braille - expedi\xc8\x9bia trimis\xc4\x83 \xc3\xaentr-o c\xc4\x83l\xc4\x83torie dincolo de grani\xc8\x9bele sistemului solar - a dus la un accident cosmic \xc3\xaen urma c\xc4\x83ruia asteroizii din regiune s-au ciocnit \xc8\x99i au pornit pe traiectorii imposibil de precizat. Prin urmare, Lil r\xc4\x83m\xc3\xa2ne pierdut\xc4\x83 undeva, \xc3\xaen spa\xc8\x9biu. Tomas Isahagian, tehnician pe 9969 Braille, reu\xc8\x99e\xc8\x99te s\xc4\x83 pun\xc4\x83 cap\xc4\x83t revoltei \xc8\x99i s\xc4\x83 duc\xc4\x83 mai departe misiunea omenirii de colonizare a spa\xc8\x9biului.'